  Майя Бывальцева Ковровысь ожтӥрлыклы сӥзем адӟытон усьтӥськиз Ижкарысь Калашников нимо музейын 31-тӥ южтолэзе. Экспонатъёсты ваизы Москваысь, Ковровысь, Тулаысь, Санкт-Петербургысь, ивортэ «Удмуртия» агентстволэн корреспондентэз. «Ковровысь пыӵал тӥрлык поттӥсьёслэн школазылы сӥзем адӟытон Михаил Калашников нимо музейын кыкетӥзэ радъяське ни. Нырысетӥез автомат ожтӥрлыкез кылдытонлы кутскись сётӥсьёсын тодматӥз — Фёдоровен, Дегтярёвен но Шпагинэн. Таяз адӟытонэ ватсаськизы соослэн дышетскисьёссылэн ужъёссы — Симоновлэн, Горюновлэн но Владимировлэн», — вераз иворъёсъя «Удмуртия» агентстволы музейысь адӟытонъёсъя ёзэтлэн кивалтӥсез Дмитрий Беляев. Тужгес тунсыко экспонатъёс пӧлын — Россиысь ожгар кужымъёслэн музейысьтызы снайпер винтовкаос. Куд-огез соос одӥген гинэ поттэмын. Музейын ужасьёс нимысьтыз висъязы Быдӟым Атыкай ож аръёсы совето ожгарчиосын кутэм автоматъёслы, пулемётъёслы но пыӵалъёслы. Отын ик 1916-тӥ арысь дуннеысь нырысетӥез автомат, сое кылдытӥз конструктор Фёдоров. Озьы ик пулемётъёс, кудъёссэ Росси армиын али но куто. Адӟытон 12-тӥ инвожоозь мыноз. Радъясьёслэн верамзыя, вуоно арын Ковровысь ожтӥрлыклы сӥзем эшшо одӥг адӟытон дасяны быгатозы. Тегъёс: Науканотехника Ижкар Удмуртия Калашниковнимомузей  